Komisjoni määrus (EÜ) nr 345/97,

26. veebruar 1997,

millega muudetakse määruse (EMÜ) nr 207/93 (millega määratletakse põllumajandustoodete mahepõllundustootmist ning põllumajandustoodete ja toiduainete puhul sellele viitavaid märgiseid käsitleva määruse (EMÜ) nr 2092/91 VI lisa sisu) artiklit 3 ning kehtestatakse artikli 5 lõike 4 üksikasjalikud rakenduseeskirjad

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 24. juuni 1991. aasta määrust (EMÜ) nr 2092/91 põllumajandustoodete mahepõllundustootmise ning põllumajandustoodete ja toiduainete puhul sellele viitavate märgiste kohta, [1] viimati muudetud komisjoni määrusega (EÜ) nr 418/96, [2] eriti selle artikli 5 lõike 3 punkti b, lõiget 4, lõike 5a punkti b ja lõiget 7,

ning arvestades, et:

nõukogu määrusega (EÜ) nr 1935/95 [3] nähakse määruse (EMÜ) nr 2092/91 artikli 5 lõikes 3 ja artiklis 5a kindlaksmääratud liikide puhul ette, et põllumajandusest pärinevad koostisosad, mis ei ole toodetud artiklis 6 ettenähtud eeskirjade kohaselt ega imporditud kolmandatest riikidest artiklis 11 kehtestatud korras, tuleb kanda VI lisa C jaosse või peab liikmesriik andma nende kasutamiseks ajutise loa;

komisjoni määruse (EMÜ) nr 207/93 [4] artiklis 3 kehtestatud menetlus tuleb läbi vaadata omandatud kogemuste põhjal ja silmas pidades ühenduse turu arenguid seoses teatavate mahepõllunduslike põllumajandusest pärinevate koostisosad kättesaadavusega;

käesolevas määruses ettenähtud meetmed on kooskõlas määruse (EMÜ) nr 2092/91 artiklis 14 nimetatud komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EMÜ) nr 207/93 artikkel 3 asendatakse järgmisega:

"Artikkel 3

1. Põllumajandusest pärinevat koostisosa võib kuni selle kandmiseni määruse (EMÜ) nr 2092/91 VI lisa C jaosse kasutada kõnesoleva määruse artikli 5 lõike 3 punktis b ja lõike 5a punktis b ettenähtud erandi kohaselt järgmistel tingimustel:

a) ettevõtja on liikmesriigi pädevale asutusele esitanud kõik nõutavad tõendid asjaomase koostisosa artikli 5 lõikes 4 ettenähtud nõuetele vastavuse kohta ja

b) liikmesriigi pädev asutus on artikli 5 lõike 4 nõuete kohaselt andnud koostisosa kasutamiseks kõige rohkem kolme kuu pikkuse ajutise kasutusloa, olles eelnevalt kontrollinud, et ettevõtja on loonud vajalikud kontaktid teiste ühenduse tarnijatega veendumaks, et nõutava kvaliteediga asjakohased koostisosad ei ole kasutamiseks kättesaadavad; liikmesriik võib iga kõnealust luba pikendada kõige rohkem kolm korda, iga kord seitsmeks kuuks.

2. Pärast lõikes 1 nimetatud kasutamisloa andmist teatab liikmesriik viivitamata teistele liikmesriikidele ja komisjonile järgmised andmed:

a) loa andmise kuupäev;

b) asjaomase põllumajandusest pärineva koostisosa nimetus ning vajaduse korral täpne kirjeldus ja kvaliteedinõuded;

c) eeldatavad kogused ja kõnealuste koguste põhjendus;

d) alavarustatuse põhjused ja eeldatav kestus;

e) liikmesriigi poolt teistele liikmesriikidele ja komisjonile teatise saatmise kuupäev;

f) liikmesriikide ja/või komisjoni märkuste esitamise viimane kuupäev, mis peab olema vähemalt 30 päeva pärast punktis e nimetatud teatise saatmise kuupäeva.

3. Kui liikmesriigi poolt komisjonile või kasutusloa andnud liikmesriigile esitatud märkuste põhjal selgub, et varud on alavarustatuse ajal kasutamiseks kättesaadavad, siis kaalub liikmesriik kasutusloa kehtetuks tunnistamist või selle kehtivusaja lühendamist ning teatab võetud meetmetest komisjonile ja teistele liikmesriikidele viieteistkümne päeva jooksul info saamise kuupäevast arvates.

4. Lõike 1 punktis b nimetatud pikendamise korral kohaldatakse lõigetes 2 ja 3 ettenähtud korda.

5. Liikmesriigi nõudmisel või komisjoni algatusel esitatakse juhtum uurimiseks määruse (EMÜ) nr 2092/91 artiklis 14 nimetatud komiteele. Artiklis 14 ettenähtud korras võib teha otsuse kasutusloa kehtetuks tunnistamise või selle kehtivusaja muutmise kohta või vajaduse korral asjaomase koostisosa VI lisa C jaosse kandmise kohta."

Artikkel 2

Käesolev määrus jõustub kolmekümnendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 26. veebruar 1997

Komisjoni nimel

komisjoni liige

Franz Fischler

[1] EÜT L 198, 22.7.1991, lk 1.

[2] EÜT L 59, 8.3.1996, lk 10.

[3] EÜT L 186, 5.8.1995, lk 1.

[4] EÜT L 25, 2.2.1993, lk 5.

--------------------------------------------------